<classify> WATU wanne wanashikiliwa na Polisi katika Wilaya ya Chamwino mkoani Dodoma kutokana na kupatikana kwa binti wa darasa la tano mwenye umri wa miaka 13 aliyekatisha masomo Septemba mwaka jana, kwa madai kuwa alichoshwa na mateso ya mama wa kambo ikiwemo kunyimwa chakula na kwenda kufanya kazi za ndani.Mtoto huyo alitembea kilometa zaidi ya 48 kwa mguu kutoka Mlowa Barabarani wilayani Chamwino hadi Mkonze katika Manispaa ya Dodoma, ambako alifanikiwa kupata kazi za ndani. Wanaoshikiliwa ni pamoja na baba wa binti huyo, Juma Wilson, mama mzazi Mariam Ngosi, mama wa kambo wa binti Jackline Mlonga wote wakazi wa Mlowa Barabarani, pamoja na Sarafina Kwili anayeishi Mkonze ambaye alikuwa akiishi na binti kama mfanyakazi wa kazi za ndani.Wiki hii, watu hao walifikishwa Ofisi ya Ofisa Mtendaji Kata ya Mlowa Barabarani kabla ya kupelekwa kwenye Kituo cha Polisi Chamwino. Kulingana na binti huyo jina tunalo, aliamua kutoroka nyumbani kutokana na mateso aliyokuwa akipata kutoka kwa mama yake wa kambo ikiwemo kunyimwa chakula. Alidai alipokuwa akitoka shuleni na kurudi nyumbani, huwa hakuti chakula na akihoji alikuwa akijibiwa vibaya na alikuwa akila wakati baba yake akiwepo nyumbani.Alisema alikuwa akiishi na mama wa kambo baada ya wazazi wake kutengana na wakati mwingine ilimlazimu kwenda kwa mama yake mzazi kuomba chakula. Siku hiyo kabla ya kutoroka nilikuwa darasani...akili ikanijia na kunituma nitoroke nikaacha madaftari darasani na kuanza kutembea kutoka Mlowa Barabarani nikifuata barabara ya kuelekea Dodoma, alieleza mtoto huyo.Alisema alipofika eneo la Mpunguzi, jua lilikuwa linaanza kuzama na siku hiyo ilikuwa siku ya mnada, alizunguka zunguka mnadani hapo na giza lilipoingia, alitafuta nyumba ambayo haijaisha pagale na kulala humo mpaka kulipokucha na kuendelea tena na safari yake hadi alipofika Mkonze katika Manispaa ya Dodoma na kukuta mafundi wakijenga nyumba na kuwaambia kuwa alikuwa akitafuta kazi za ndani.Alisema ndipo mafundi hao walipompigia mwanamke Sarafina ambaye alifika na kuamua kwenda naye nyumbani kwake. Alisema aliulizwa kama anataka kulipwa kiasi gani, akataja Sh 20,000 inamtosha. Huyo mama alikuwa na watoto wawili na ilipofika mwezi wa nne mwaka huu akaja mama yake anaumwa alikuwa akikohoa sana, alikuwa hawezi hata kunyanyuka kitandani na wakati mwingine nilikuwa nikifua nguo za mikojo na kinyesi, alidai binti huyo. Alidai siku moja watu wa kijijini kwao walikuja kumuangalia mgonjwa na mmoja wao akamtambua kuwa ni binti wa kijijini na kwenda kutoa taarifa kwa mama yake mzazi ambaye alifika kumfuata. Binti huyo aliomba asaidiwe ili arudi shuleni na safari hii aruhusiwe kuishi kwa mama yake mzazi.Kulingana na maelezo yake, Sarafina anasema aliitwa na mafundi na alipofika alikuta mtoto wa kike akiwa amechoka sana. Kwa vile alikuwa amechoka sana hata kuongea vizuri hawezi nikamuacha kwanza apumzike na kesho yake wakati namuhoji nikagundua kuwa mtoto wa mjomba wangu, alidai Sarafina.Alidai mtoto huyo alikuwa akitaka kutafuta kazi za ndani ili aondoke pale ila alikuwa akimzuia. Nilikuwa nataka nimlete mwenyewe alikuwa kwenye mazingira ya kutoroka toroka nikawa najua wakati wowote anaweza kuondoka, lakini kabla sijafanikiwa kumrudisha ndipo alipokuja mama yangu akiwa mgonjwa sana ndipo akili yote ikahamia kwa mgonjwa, alidai. Baba mzazi wa binti huyo, Juma Wilson wakati wa mahojiano, alisema mwanawe alitoroka shuleni Septemba 27, mwaka jana huku akiwa ameacha madaftari yake darasani.Alisema alitoa taarifa ofisi ya Mtendaji na kupewa barua na juhudi za kumtafuta zikaanza. Alisema wiki iliyopita alipata taarifa kuwa binti huyo amepatikana maeneo ya Mkonze akifanya kazi za ndani. Wilson alisema mtoto huyo amemuuguza mgonjwa kwa muda mrefu na anaomba apewe msaada mtoto wake akapimwe afya yake. Mtoto akapimwe afya ili tujue kama hajaambukizwa ugonjwa wowote kwani ameuguza mgonjwa muda mrefu pasipo kinga yoyote, alikuwa akifua nguo za mgonjwa bila hata kuvaa glovu, alidai.Pia alidai amefanya kazi zaidi ya mwaka moja pasipo malipo yoyote na wametumia gharama kubwa kumtafuta. Mama wa kambo wa binti huyo, Jackline Samweli 39 alikanusha kumtesa mtoto huyo hata kumnyima chakula. Sio kweli, sijawahi kumnyima chakula hata siku moja ila alikuwa akifanya kosa anakimbilia kwa mama yake mzazi, alidai Jackline na kuongeza alianza kuishi na baba wa binti huyo mwaka 2013 na wana watoto wawili. Alisema pia ana watoto wengine watano aliozaa kwenye mahusiano mengine ya awali na baadhi yao anaishi nao.Mama mzazi wa binti huyo, Mariam Ngosi alisema mara nyingi binti huyo amekuwa akilalamika kunyimwa chakula hasa anapotoka shuleni na suala hilo alishamuambia mzazi mwenzake na kusema atalifanyia kazi. Alidai alipata taarifa kuwa binti huyo ameonekana maeneo ya Mkonze na kufuatilia ndipo alipomkuta na kufanikiwa kuondoka naye.Mwanafunzi wa darasa la sita katika Shule ya Mlowa Barabarani, Caroline aliyekuwa rafiki wa mwanafunzi mtoro, alidai mara nyingi rafiki yake alikuwa akilalamika ananyimwa chakula na mama yake wa kambo.Alidai rafiki yake alitoroka na kuacha madaftari yake darasani na hawakujua alipokwenda. Ofisa Maendeleo ya Jamii Wilaya ya Chamwino, Sophia Swai alisema mpaka sasa mtuhumiwa na wazazi wote watatu wanatakiwa kwenda polisi ili hatua zichukuliwe Alisema mtuhumiwa alitakiwa kuwasiliana na wazazi wa binti kwani alikuwa akiwafahamu na badala yake alikaa kimya na kusababisha binti kukosa masomo mwaka mzima.Mratibu wa Shirika lisilokuwa na Kiserikali la Woman Wake Up WOWAP, Nasra Suleiman alisema kuna uwajibikaji hafifu wa wazazi kwa malezi ya watoto. Mtoto amekuwa akitoa malalamiko kwa baba kuhusu mama wa kambo ila baba hakuyafanyia kazi malalamiko hayo, alisema na kuongeza kuwa pia uwajibikaji hafifu ofisi ya mtendaji wa kijiji kwani shauri lilipaswa kwenda Polisi, lakini halikwenda kama watu wasingemtambua huyo mtoto Mkonze asingeokolewa katika madhara hayo. WOWAP inatekeleza mradi wa kudhibiti ukatili wa kijinsia na kutokomeza mimba na ndoa za utotoni, ambako muelimisha rika wa shirika hilo ndio alitoa taarifa na hatimaye kupatikana kwa binti huyo.  <topic>: kitaifa 